Ponte dos Tirantes

A Ponte de Tirantes é unha ponte atirantada que cruza o río Lérez na cidade de Pontevedra, unindo a beira sur coa norte á altura do Pazo de Congresos da cidade.

Deseñada por Leonardo Fernández Troyano e Francisco Javier Manterola Armisen en 1992, foi inaugurada en 1995. É unha das 33 pontes máis singulares de España.

 Historia 
A construción da ponte foi proxectada pola Xunta de Galicia para conectar as dúas beiras do río Lérez a principios dos anos 90 como parte dun gran proxecto urbanístico para o desenvolvemento da zona nordés da cidade, nos terreos desecados dunha antiga marisma.

O proxecto incluíu a construción do Pazo de Congresos de Pontevedra e unha ponte atirantada para servir de saída da cidade cara ao norte. O xurado do concurso de anteproxectos da ponte, presidido polo conselleiro de Obras Públicas, Xosé Cuíña, deu a coñecer o seu fallo o 15 de decembro de 1991.

A construción da ponte comezou en abril de 1993 e estivo condicionada polas mareas da ría de Pontevedra, con variacións do nivel do mar de máis de 4 metros. Isto obrigou a un proceso de construción independente da auga e a ponte tivo que ser construída por beirís sucesivos.

O 13 de maio de 1995, a estrutura foi sometida a unha proba de carga, cun total de 480.000 kg distribuídos en 16 camións que provocaron unha deformación máxima de 19,3 cm no taboleiro inferior. Unha vez concluída con éxito esta proba de carga, a ponte abriuse ao tráfico o 26 de maio de 1995 e desde entón converteuse nun dos símbolos da modernidade da cidade.

 Descrición 
A ponte ten unha lonxitude total entre piares de 125 metros sen apoios intermedios, e conta cun gran piar inclinado de formigón armado de 63 metros de altura do que saen 17 pares de tirantes, os da parte dianteira suxeitando o taboleiro de vigas caixón de formigón, e os da parte traseira apoiados en dúas bases de formigón no chan, que serven de contrapeso para equilibrar os esforzos do piar inclinado. A anchura do taboleiro da ponte é de 20 metros.

O taboleiro da ponte está atirantado no eixo mediante dous planos de cables xemelgos, que se ancoran no centro da sección cada 6 metros cunha separación de 0,70 metros entre eles. O gran piar inclinado serve de ancoraxe para os tirantes dianteiros que soportan o taboleiro da ponte e os tirantes de compensación.

A forma en que se percibe a ponte está condicionada polas condicións meteorolóxicas. As variacións da luz, ou a intensidade do vento, cambian a percepción da ponte cando o vento balancea os seus tirantes e produce un ruído característico.

No seu deseño orixinal tiña 4 carrís de circulación, pero en 2013 eliminouse un deles para integrar un carril bici.

Os tirantes de aceiro reflíctense na auga e cando hai vento fan un ruído moi característico e espectacular.

 Galería de imaxes 

 Notas 

 Véxase tamén 

 Outros artigos 
 Ponte da Barca
 Ponte do Burgo
 Ponte de Santiago
 Ponte das Correntes
 Ponte de San Xurxo

 Ligazóns externas 
 Structurae: Ponte dos Tirantes.

Categoría:Pontes de Pontevedra
Categoría:Río Lérez